Skont l-Artikolu 23(2) tar-Regolament Nru 1/2003, il-Kummissjoni għandha l-possibbiltà li tikkundanna in solidum għall-ħlas ta’ multa lil diversi persuni ġuridiċi li jagħmlu parti minn impriża waħda responsabbli mill-ksur. F’dan il-kuntest, id-determinazzjoni mill-Kummissjoni, tal-ammont tal-multa, sa fejn hija tapplika, f’dan il-każ, il-kunċett ta’ impriża, li huwa kunċett tad-dritt tal-Unjoni, hija suġġetta għal ċerti restrizzjonijiet li jimponu li jittieħdu debitament inkunsiderazzjoni karatteristiċi tal-impriża kkonċernata, hekk kif kienet ikkostitwita matul il-perijodu meta twettaq il-ksur.

B’hekk, meta hija tistabbilixxi r-relazzjoni esterna ta’ responsabbiltà in solidum ta’ diversi persuni ġuridiċi li jagħmlu parti minn impriża waħda, il-Kummissjoni b’mod partikolari għandha l-obbligu li tosserva l-prinċipju ta’ individwalità tal-pieni u tas-sanzjonijiet, li jeżiġi li, skont l-Artikolu 23(3) tar-Regolament Nru 1/2003, l-ammont tal-multa imposta jiġi stabbilit skont il-gravità tal-ksur individwalment ikkritikat lill-impriża kkonċernata, u t-tul tiegħu.

Madankollu, ir-regoli tad-dritt tal-kompetizzjoni tal-Unjoni, inklużi dawk dwar is-setgħa ta’ sanzjoni tal-Kummissjoni, u l-prinċipji tad-dritt tal-Unjoni ta’ responsabbiltà personali għall-ksur u ta’ individwalità tal-pieni u tas-sanzjonijiet li għandhom jiġu osservati matul l-eżerċizzju ta’ din is-setgħa ta’ sanzjoni, jikkonċernaw biss lill-impriża inkwantu tali u mhux lill-persuni fiżiċi jew ġuridiċi li jagħmlu parti minnha. Minbarra dan, jekk jirriżulta mill-Artikolu 23(2) tar-Regolament Nru 1/2003 li l-Kummissjoni tista’ tikkundanna in solidum għal ħlas ta’ multa lil diversi kumpanniji, sa fejn huma kienu jagħmlu parti minn l-istess impriża, la t-test ta’ din id-dispożizzjoni u lanqas l-għan ta’ mekkaniżmu ta’ responsabbiltà in solidum ma jippermettu li jiġi kkunsidrat li din is-setgħa ta’ sanzjoni tkopri, lil hinn mid-determinazzjoni tar-relazzjoni esterna ta’ responsabbiltà in solidum, li jiġi stabbilit is-sehem tal-kodebituri in solidum fil-kuntest tar-relazzjoni interna tagħhom. Fil-fatt, la r-Regolament Nru 1/2003 u lanqas id-dritt tal-Unjoni b’mod ġenerali ma jinkludu regoli li jippermettu li jiġi stabbilit, fir-relazzjoni interna eżistenti bejn kodebituri in solidum, is-sehem mill-multa li għandu jitħallas minnhom.

F’dawn iċ-ċirkustanzi, fl-assenza ta’ ffissar b’kuntratt tas-sehem tal-kodebituri ta’ multa li huma ġew ikkundannati jħallsu in solidum, huma l-qrati nazzjonali li għandhom jistabbilixxu, fir-rispett tad-dritt tal-Unjoni, dan is-sehem, billi japplikaw id-dritt nazzjonali applikabbli għat-tilwima.

Barra minn hekk, peress li s-setgħa ta’ sanzjoni li għandha l-Kummissjoni skont l-Artikolu 23(2) tar-Regolament Nru 1/2003 ma tinkludix dik li tqassam il-multa imposta bejn il-kodebituri in solidum fil-kuntest tar-relazzjoni interna tagħhom, ladarba din tkun tħallset kompletament u, sussegwentement, ladarba l-Kummissjoni ma jkollhiex iktar interess fil-kwistjoni, il-Qorti Ġenerali ma tistax ikollha iktar tali setgħa ta’ tqassim fil-kuntest tal-ġurisdizzjoni sħiħa tagħha li hija rrikonoxxuta lilha fl-Artikolu 31 ta’ dan ir-regolament sabiex tħassar, tnaqqas jew iżżid din il-multa.

(ara l-punti 51, 52, 56, 58, 61, 62, 74)